Og‘ir atletika bo‘yicha O‘zbekiston chempionatida 200 ga yaqin sportchi qatnashdi

27—30-mart kunlari Chirchiq olimpiya zaxiralari kollejida og‘ir atletika bo‘yicha O‘zbekiston chempionati bo‘lib o‘tdi. Kattalar o‘rtasida o‘tkazilgan chempionatda 200 nafarga yaqin sportchi ishtirok etdi. Bu haqda “Sports.uz” xabar berdi.

Musobaqaning 62 kilogramm vazn toifasida kechgan bellashuvlarida jami 10 nafar sportchi ishtirok etdi. Ushbu vaznda London Olimpiadasi ishtirokchisi, xalqaro Gran-Pri sovrindori Ruslan Makarov ikki kurash bahslarida 278 kilogramm natija ko‘rsatib, birinchi o‘ringa sazovor bo‘ldi. Farg‘ona viloyati vakili Shavkat Umrzoqov ikkinchi, xorazmlik Husniddin Ahmedov esa uchinchi o‘rinni egalladi.

Chempionatda 56 kilogramm vazn toifasidagi polvonlar bahsida terma jamoaning umidli vakillaridan Andijon maktabi tarbiyalanuvchisi Ro‘zimurod Arslonov oltin medalga sazovor bo‘ldi. Namangan viloyati sharafini himoya qilgan Adham Ergashev esa kumush medalni qo‘lga kiritdi. Andijonlik yana bir sportchi Eldor Qo‘ldoshev esa bronza medal bilan taqdirlandi.

Vazni 48 kilogrammgacha bo‘lgan qizlar o‘rtasida kechgan kurashda navoiylik Lola Qodirova O‘zbekiston chempioni bo‘ldi. Toshkent viloyati sharafini himoya qilgan Karina Andreyeva kumush medalini qo‘lga kiritdi. Qashqadaryolik Rahima Matyoqubova bronza medaliga munosib deb topildi. 53 kilogramm vaznda London Olimpiadasi qatnashchisi, Osiyo chempionati sovrindori Marina Sisoyeva raqiblaridan ustun kelib, oltin medalga sazovor bo‘ldi.

58 kilogramm vaznli qizlar orasida Farangiz Shomurodovaga hech kim teng kela olmadi. Zilola Bo‘riyeva hamda Nurjahon Hoshimova ikkinchi va uchinchi o‘rinlarni egalladi.

Musobaqada bosh sovrinni qo‘lga kiritgan sportchilar oliy o‘quv yurtlariga imtiyozli ravishda qabul qilinadi.